Pædagoger i Næstved har fået udbetalt løn fra kommunen uden at være ansat. Byrådsmedlem kræver undersøgelse af sagen.

Selv om Næstved Kommune flere gange blev gjort opmærksom på, at to pædagoger fejlagtigt var på den kommunale lønningsliste, fortsatte udbetalingerne.

Måned efter måned, år efter år blev pengene ført ud af kommunekassen. Det skriver Sjællandske.

Først da pædagogernes ansættelsessted, en fritidsklub i Karrebæk, lukkede, blev regnskabet gjort op.

Svært at finde ansvarlige

Der manglede over 1,2 millioner kroner, som svarede til pædagogernes løn. Inden da var indtil flere kommunale forvaltninger blevet gjort opmærksom på, at pengene fossede ud af kommunekassen. Men ingen tog affære.

Næstved Kommunes juridiske afdeling vurderer, at det vil blive svært at gøre nogen økonomisk ansvarlig.

Det radikale byrådsmedlem Lars Hoppe Søe mener derimod, at der skal en grundig undersøgelse i gang.

- Det vil tjene alle bedst, at få sagen ordentlig belyst, så vi kan få pengene tilbage til kommunekassen, siger han.